CELEX: 32021D1009
Language: el
Date: 2021-06-18 00:00:00
Title: Απόφαση (ΚΕΠΠΑ) 2021/1009 του Συμβουλίου της 18ης Ιουνίου 2021 για την τροποποίηση της απόφασης 2013/233/ΚΕΠΠΑ σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya)

22.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 222/18
               
            
         ΑΠΟΦΑΣΗ (ΚΕΠΠΑ) 2021/1009 ΤΟΥ ΣΥΜΒΟΥΛΙΟΥ
         της 18ης Ιουνίου 2021
         για την τροποποίηση της απόφασης 2013/233/ΚΕΠΠΑ σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 22 Μαΐου 2013, το Συμβούλιο εξέδωσε την απόφαση 2013/233/ΚΕΠΠΑ (1) σχετικά με τη σύσταση αποστολής συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya).
                  
               
                     (2)
                  
                  
                     Στις 19 Ιανουαρίου 2020, η διάσκεψη του Βερολίνου για τη Λιβύη ενέκρινε κατάλογο συμπερασμάτων και καθόρισε το πλαίσιο για την εφαρμογή τους μέσω της «Διαδικασίας του Βερολίνου» για την υποστήριξη του τριετούς σχεδίου που υπέβαλε στο Συμβούλιο Ασφαλείας των Ηνωμένων Εθνών (ΗΕ) ο Ειδικός Αντιπρόσωπος του γενικού γραμματέα των ΗΕ κ. Ghassan Salamé με μοναδικό στόχο να βοηθήσει τα ΗΕ να ενώσουν τη διεθνή κοινότητα για την υποστήριξη ειρηνικής λύσης στην κρίση της Λιβύης.
                  
               
                     (3)
                  
                  
                     Στις 12 Φεβρουαρίου 2020, στην απόφαση 2510 (2020) του Συμβουλίου Ασφαλείας των ΗΕ (ΑΣΑΗΕ), το Συμβούλιο Ασφαλείας των ΗΕ εξέφρασε την ικανοποίησή του για τη διάσκεψη του Βερολίνου για τη Λιβύη και ενέκρινε τα συμπεράσματά της, σημειώνοντας ότι τα εν λόγω συμπεράσματα αποτελούν σημαντικό στοιχείο συνολικής λύσης για την κατάσταση στη Λιβύη.
                  
               
                     (4)
                  
                  
                     Στις 29 Ιουνίου 2020, υπό τις συνθήκες που προκάλεσε η πανδημία COVID-19, το Συμβούλιο εξέδωσε την απόφαση (ΚΕΠΠΑ) 2020/903 (2), για την παράταση της εντολής της EUBAM Libya έως τις 30 Ιουνίου 2021.
                  
               
                     (5)
                  
                  
                     Στο πλαίσιο της στρατηγικής επανεξέτασης της EUBAM Libya, η Επιτροπή Πολιτικής και Ασφάλειας (ΕΠΑ) συμφώνησε στις 2 Μαρτίου 2021 ότι η αποστολή θα πρέπει να παραταθεί κατά δύο έτη έως τις 30 Ιουνίου 2023. Η ΕΠΑ συμφώνησε επίσης, στις 30 Μαρτίου 2021, ότι ένας δεύτερος στρατηγικός στόχος για τη στήριξη των προσπαθειών που καταβάλλονται υπό την αιγίδα του ΟΗΕ για την ειρήνη στη Λιβύη στο πλαίσιο της διαδικασίας του Βερολίνου θα προστεθεί στην εντολή της αποστολής, στο πλαίσιο των βασικών τομέων δράσης της (διαχείριση των συνόρων, επιβολή του νόμου και ποινική δικαιοσύνη), και ότι οποιαδήποτε ενδεχόμενη μελλοντική στήριξη μέσω της αποστολής θα πρέπει να αποφασιστεί σε μεταγενέστερο στάδιο, βάσει ειδικής στρατηγικής ανάλυσης που θα υποβάλει η Ευρωπαϊκή Υπηρεσία Εξωτερικής Δράσης, εάν υποβληθεί επίσημο αίτημα από τον ΟΗΕ ή τις λιβυκές αρχές.
                  
               
                     (6)
                  
                  
                     Στις 16 Απριλίου 2021, στην ΑΣΑΗΕ 2571 (2021), το Συμβούλιο Ασφαλείας των ΗΕ κάλεσε όλα τα μέρη να εφαρμόσουν πλήρως τη συμφωνία κατάπαυσης του πυρός της 23ης Οκτωβρίου 2020 και παρότρυνε τα κράτη μέλη του ΟΗΕ να σεβαστούν και να στηρίξουν την πλήρη εφαρμογή της εν λόγω συμφωνίας, μεταξύ άλλων με την απόσυρση όλων των ξένων δυνάμεων και μισθοφόρων από τη Λιβύη χωρίς περαιτέρω καθυστέρηση. Επιπλέον, κάλεσε την κυβέρνηση της Λιβύης να βελτιώσει την επιβολή του εμπάργκο όπλων, μεταξύ άλλων σε όλα τα σημεία εισόδου, μόλις αρχίσει να ασκεί εποπτεία, και κάλεσε όλα τα κράτη μέλη του ΟΗΕ να συνεργαστούν στις προσπάθειες αυτές.
                  
               
                     (7)
                  
                  
                     Η απόφαση 2013/233/ΚΕΠΠΑ θα πρέπει, επομένως, να τροποποιηθεί αναλόγως.
                  
               
                     (8)
                  
                  
                     Η EUBAM Libya θα διεξαχθεί υπό συνθήκες οι οποίες ενδέχεται να επιδεινωθούν και θα μπορούσαν να παρεμποδίσουν την επίτευξη των στόχων της εξωτερικής δράσης της Ένωσης, όπως καθορίζονται στο άρθρο 21 της Συνθήκης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2013/233/ΚΕΠΠΑ τροποποιείται ως εξής:
            
                        1)
                     
                     
                        Το άρθρο 2 αντικαθίσταται από το ακόλουθο κείμενο:
                        
                           «Άρθρο 2
                           Στόχοι
                           
                              1.   Η EUBAM Libya παρέχει συνδρομή στις λιβυκές αρχές για τη δημιουργία κρατικών δομών ασφάλειας στη Λιβύη, ειδικότερα στους τομείς της διαχείρισης των συνόρων, της επιβολής του νόμου και της ποινικής δικαιοσύνης, ώστε να συμβάλλει στις προσπάθειες εξάρθρωσης των οργανωμένων εγκληματικών δικτύων που εμπλέκονται κυρίως στην παράνομη διακίνηση μεταναστών, την εμπορία ανθρώπων και την τρομοκρατία στη Λιβύη και την περιοχή της κεντρικής Μεσογείου.
                           
                           
                              2.   Η EUBAM Libya στηρίζει τις προσπάθειες που καταβάλλονται υπό την αιγίδα του ΟΗΕ για την ειρήνη στη Λιβύη στους τομείς της διαχείρισης των συνόρων, της επιβολής του νόμου και της ποινικής δικαιοσύνης.».
                           
                        
                     
                  
                        2)
                     
                     
                        Το άρθρο 3 τροποποιείται ως εξής:
                        
                                    α)
                                 
                                 
                                    στην παράγραφο 1, η εισαγωγική φράση αντικαθίσταται από το ακόλουθο κείμενο:
                                    «Προκειμένου να εκπληρώσει τον στόχο του άρθρου 2 παράγραφος 1, η EUBAM Libya:»·
                                 
                              
                                    β)
                                 
                                 
                                    παρεμβάλλεται η ακόλουθη παράγραφος:
                                    
                                       «1α.   Εάν υποβληθεί επίσημο αίτημα από τον ΟΗΕ ή τις λιβυκές αρχές, το Συμβούλιο αποφασίζει, βάσει ειδικής στρατηγικής ανάλυσης που υποβάλλει η Ευρωπαϊκή Υπηρεσία Εξωτερικής Δράσης, σχετικά με τη στήριξη που θα παράσχει η EUBAM Libya για την εκπλήρωση του στόχου που εκτίθεται στο άρθρο 2 παράγραφος 2.».
                                    
                                 
                              
                  
                        3)
                     
                     
                        Στο άρθρο 13 παράγραφος 1, προστίθεται το ακόλουθο εδάφιο:
                        «Το ποσό δημοσιονομικής αναφοράς που προορίζεται να καλύψει τις δαπάνες της EUBAM Libya από την 1η Ιουλίου 2021 έως τις 30 Ιουνίου 2023 ανέρχεται σε 84 850 000 EUR.».
                     
                  
                        4)
                     
                     
                        Στο άρθρο 16, το δεύτερο εδάφιο αντικαθίσταται από το ακόλουθο κείμενο:
                        «Εφαρμόζεται έως τις 30 Ιουνίου 2023.».
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
            Εφαρμόζεται από την 1η Ιουλίου 2021.
         
         
            Βρυξέλλες , 18 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. LEÃO
            
         
         
            (1)  Απόφαση 2013/233/ΚΕΠΠΑ του Συμβουλίου, της 22ας Μαΐου 2013, σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya) (ΕΕ L 138 της 24.5.2013, σ. 15).
         
            (2)  Απόφαση (ΚΕΠΠΑ) 2020/903 του Συμβουλίου, της 29ης Ιουνίου 2020, για την τροποποίηση της απόφασης 2013/233/ΚΕΠΠΑ σχετικά με την αποστολή συνδρομής της Ευρωπαϊκής Ένωσης στη Λιβύη για την ολοκληρωμένη διαχείριση των συνόρων (EUBAM Libya) (ΕΕ L 207 της 30.6.2020, σ. 32).